**MEĐUNARODNI ZNANSTVENI SKUP *PROSTORNE I RAZVOJNE MOGUĆNOSTI KULTURNOG NASLIJEĐA***

Arhitektonski fakultet Sveučilišta u Zagrebu, Hrvatska akademija znanosti i umjetnosti - Razred za likovne umjetnosti, Zagreb, Palača Drašković - Narodni dom, Opatička 18, 22.-23. listopada 2015.

**Organizatori**

Međunarodni znanstveni skup *Prostorne i razvojne mogućnosti kulturnog naslijeđa* (Zagreb, 22.-23. listopada 2015.) organiziraju Arhitektonski fakultet Sveučilišta u Zagrebu i Razred za likovne umjetnosti Hrvatske akademije znanosti i umjetnosti. Skup je dio aktivnosti istraživačkog projekta *Heritage Urbanism - 2032 HERU / Urbanizam naslijeđa - urbanistički i prostorni modeli za oživljavanje i unaprjeđenje kulturnoga naslijeđa,* koji financira Hrvatska zaklada za znanost, a projekt vodi akademik Mladen Obad Šćitaroci.

**Polazište**

Naslijeđe ne smije biti samo spomenik prošlosti (zaštićeni objekt), već aktivan čimbenik (kreativan subjekt) suvremenoga života te kulturnog, društvenog, gospodarskog i prostornog razvoja zajednice.

**Publikacije**

U sklopu znanstvenoga skupa objavljuju se tri publikacije: knjiga sažetaka, knjiga postera i zbornik radova.

**Sudionici**

Ukupno su sudjelovala 233 autora iz 21 zemlje, s četiri kontinenta. Autori djeluju na 39 sveučilišta – 34 europska sveučilišta, tri iz Azije, jedno iz Afrike i jedno iz Australije. Autori radova dolaze iz sljedećih zemalja (redoslijedom broja radova): Hrvatska, Italija, Portugal, Španjolska, Mađarska, Japan, Nizozemska, Slovenija, Srbija, Austrija, Bosna i Hercegovina, Bugarska, Crna Gora, Etiopija, Kina, Novi Zeland, Njemačka, Nizozemska, Poljska, Švedska i Tajland. Mnoge radove potpisuje po nekoliko autora, iz nekoliko država i s različitih sveučilišta, što upućuje na razvijenu međunarodnu suradnju u istraživanjima. Brojne radove potpisuju profesori sa svojim studentima i doktorandima, prikazujući istraživanja koja provode u diplomskoj ili doktorskoj izobrazbi te u sklopu istraživačkih projekata.

**Teme**

Radovi na znanstvenom skupu pokazuju širok raspon tema – od prostornog planiranja, urbanizma, pejsažne arhitekture, arhitekture pojedinačnih zgrada, građevina i prostora. Glavno je pitanje bilo: kako naslijeđe može pridonijeti gospodarskom razvoju, te razvoju gradova i naselja, kao i teritorija i krajolika. Prevladavale su tri teme: planiranje prostora i naslijeđe, doživljaj naslijeđa te razvoj temeljen na naslijeđu. Sve su teme bile usmjerene k određenju kriterija, metoda, modela i scenarija revitalizacije i unaprjeđenja kulturnoga naslijeđa, te na nove zahvate visoke vrsnoće kojima kulturno naslijeđe postaje čimbenik lokalnoga razvoja. Iz radova na znanstvenomu skupu mogu se prepoznati odgovori na pitanja kako politike, pristupi promišljanju, metode, teorijski modeli, očuvanje i praksa unaprjeđenja kulturnoga naslijeđa mogu biti usmjereni i uključeni u prostorni i gospodarski razvoj, uzimajući u obzir kulturne, povijesne, prostorne, ekološke i druge čimbenike kao obilježja određenoga područja.

**Poveznice – podrobniji podatci**

- web stranica znanstvenoga skupa:  <https://heru2015.wordpress.com/>

- web stranica projekta HERU:  <http://www.arhitekt.unizg.hr/znanost/HERU>

- Virtual AF:  <http://www.arhitekt.unizg.hr/znanost/HERU/culturalheritage/default.aspx>

- knjiga sažetaka:  <http://www.arhitekt.unizg.hr/znanost/HERU/culturalheritage/Knjiga%20saetaka%20%20Book%20of%20Abstracts/Forms/AllItems.aspx>

- program skupa:  <https://heru2015.wordpress.com/program/theme-sessions-coming-soon/>

- facebook:  <https://www.facebook.com/heru2032>

**Podrobnije informacije**

heru.conference@gmail.com , mos@arhitekt.hr , scitaroci@gmail.com , 099/5068244 (M.O. Šćitaroci)

**SADRŽAJ I PORUKE ZNANSTVENOGA SKUPA**

Hrvatska je zemlja koja baštini urbanu kulturu staru više od 2500 godina – od protourbanih ilirskih naselja, prvih grčkih gradova na Jadranu iz 4. st. pr.Kr. i rimskih gradova koji se nastavljaju na ilirsku tradiciju. Mnoštvo je graditeljskoga naslijeđa u Hrvatskoj iz svih kulturno-povijesnih razdoblja, u kontinuitetu do 21. stoljeća. Veliko je to bogatstvo, ali i mrtvi kapital. Nažalost, *baština bez baštinika*.

Usprkos formalnoj zaštiti i malobrojnim primjerima uspješne revitalizacije, kulturno/graditeljsko naslijeđe u Hrvatskoj u lošem je stanju i propada, jer većinom nema trajnu namjenu te nije u dovoljnoj mjeri uključeno u život gradova i naselja, kao što su: arheološka nalazišta (starija od 8000 godina), ilirske gradine brončanoga doba, grčki gradovi, rimski gradovi i naselja, srednjovjekovni plemićki gradovi (burgovi), renesansni ljetnikovci, renesansno-barokno utvrdno graditeljstvo, dvorci od 17. do 20. stoljeća, industrijske građevine 19. stoljeća te vernakularno/tradicijsko pučko graditeljstvo (drveno na kontinentu, kameno na jadranskoj obali).

Novi život naslijeđa nije problem samo Hrvatske. Revitalizacija kulturnoga (graditeljskog i pejsažnog) naslijeđa aktualna je europska i svjetska tema. To potvrđuju brojni radovi i autori koji sudjeluju na znanstvenom skupu. Naslijeđe ne želimo doživljavati samo kao administrativno zaštićene objekte, već kao aktivne subjekte koji osiguravaju kontinuitet života naslijeđa i pokreću gospodarski razvoj. Naslijeđe ne smijemo štiti od ljudi, nego ga treba unaprjeđivati za ljude i buduće naraštaje. Time se osigurava održivost i opstanak naslijeđa u novim/drukčijim, sadašnjim i budućim uvjetima. Treba se prilagođavati novim okolnostima i kreativno interpretirati naslijeđe. Naslijeđu treba dati priliku i pokazati da je ono prilagodljivo, da može zadovoljiti suvremene potrebe, pri čemu ne treba izgubiti svoj identitet i svoje temeljne vrijednosti. Novi zahvati na naslijeđu moraju biti kreativni i visoke vrsnoće kako bi mogli u budućnosti postati novo naslijeđe.

Multidisciplinarnim, multinacionalnim i multiregionalnim pristupom valja cjelovito sagledati kulturno naslijeđe kao aktivan resurs uključen u suvremeni život i kao pokretač razvojasredine u kojoj se osjeća njegova emanacija. Kulturno naslijeđe promatramo u prostornom kontekstu – od krajolika i povijesnih dijelova gradova/naselja do pojedinih graditeljskih sklopova i građevina sa svojim neposrednim urbanim i ruralnim okruženjem. Potiče se povezivanje aktivne zaštite naslijeđa s urbanističkim i prostornim planiranjem.

Naslijeđe se sagledava s različitih motrišta: *prostorno-urbanističkog* (uključivanje naslijeđa u svakodnevni život urbanih i ruralnih prostora), *pejsažnog* (očuvanje i unaprjeđenje pejsažnih vrijednosti te ambijentalnih i vizualnih doživljaja), *arhitektonskog* (postizanje vrsnoće novom/suvremenom gradnjom u naslijeđenim prostorima), *kulturno-povijesnog* (uvažavanje naslijeđenih identitetskih vrijednosti), *ekonomskog/gospodarskog* (financijska održivost naslijeđa) i dr.

Unaprjeđenje naslijeđa – onoga koje živi i onoga koje je već odavno mrtvo – usmjereno je na sljedećih pet pokazatelja:

- prostorni **čimbenici** identiteta naslijeđa – određuju prepoznatljivost, izvornost i posebnost;

- **kriteriji** za nove zahvate i uporabu naslijeđa – prostorno-urbanistički, prostorno-pejsažni, arhitektonski, kulturno-povijesni, ekonomski, pravni i drugi;

- **metode** vrjednovanja, planiranja i projektiranja u prostorima i građevinama naslijeđa;

- **modeli** planiranja i projektiranja naslijeđa;

- **scenariji** kao moguća načelna rješenja na razini programa i koncepata.

Posljednjih nekoliko desetljeća u svijetu su donesene brojne konvencije i deklaracije o materijalnom i nematerijalnom kulturnom naslijeđu. Svake godine ICOMOS donosi deklaracije, preporuke i načela posvećene nekoj od aktualnih tema. Firentinska deklaracija (2014.) posvećena je vrijednostima kulturnog naslijeđa i krajolika za promicanje mirnog i demokratskog društva, naglašavajući važnost etike menadžmenta naslijeđa i prakse. Deklaracija iz Kyota (2012.) bavi se ulogom lokalnih zajednica u održivosti naslijeđa. Pariška deklaracija (2011.) govori o odnosu naslijeđa i razvoja, naglašavajući da je kultura, koje je dio naslijeđe, osnovna sastavnica ljudskog razvoja koja omogućava ekonomski rast i razvojne procese. Skup u Johannesburgu (2002.) potvrdio je kulturnu različitost kao četvrti stup održivog razvoja – uz ekonomiju, društvo i okoliš. Razvoj se objašnjava ne samo kao termin ekonomskog rasta nego i kao način da se postigne zadovoljavajući stupanj intelektualnog, emotivnog, moralnog i duhovnog postojanja. Na nekoliko je skupova naglašena važnost konteksta i duha mjesta (*genius loci*) kao nositelja autentičnosti prostora naslijeđa (*authenticity*).

Sve deklaracije i konvencije, kao i mi sami, prepoznajemo današnje probleme s kojima se naslijeđe suočava, kao što su: zanemarivanje, nestajanje, nedovoljna skrb za očuvanje, neodržavanje, neprimjereno korištenje, prepuštanje propadanju. Tome je pridonijela i globalizacija koja umanjuje važnost lokalnog identiteta i kulturne različitosti. Mnoge su zemlje ratificirale i podržale brojne konvencije posvećene kulturnom naslijeđu, ali ih ne primjenjuju. Problem nije u prepoznavanju problema i teorijskim načelima koja proizlaze iz konvencija i deklaracija, nego u provedbi.

Zato je važnost međunarodnih skupova da se posvuda isti ili slični problemi iznesu, razmijene iskustva, pokažu primjeri dobre prakse i donesu zaključci koji će pridonijeti unaprjeđenju metodološkog pristupa planiranja i projektiranja u prostorima naslijeđa sa svrhom njegove revitalizacije. Zadatak je svih nas koji radimo na očuvanju i unaprjeđenju kulturnog naslijeđa da potičemo i pokrećemo stvarnu revitalizaciju naslijeđa, da taj mrtvi kapital postane aktivan, da naslijeđu omogućimo novi život i samoodrživost, a zajednici koja posjeduje naslijeđe i korisnicima naslijeđa da steknu ekonomsku, društvenu i kulturnu dobit važnu za održavanje naslijeđa te za kreiranje novoga kulturnog ozračja prema naslijeđu. Umjesto iskorištavanja i obezvrjeđivanja naslijeđa potreban nam je suživot s njime. Umjesto izgradnje novih zgrada obnovimo i revitalizirajmo najprije naslijeđene zgrade i povijesne jezgre gradova i naselja. Potrebno je osvijestiti investitore da je ulaganje u naslijeđe samo na početku skuplje, ali dugoročno isplativije. Obnova i aktivno korištenje naslijeđa dobrobit je za sve.

Naslijeđe nije samo lijepa slika i nostalgično sjećanje na minula vremena. Ono nam omogućava da djelomično živimo u prošlosti, da u njemu živimo i danas te da ga koristimo za razvoj u budućnosti. Kako naslijeđe, poglavito materijalno/graditeljsko, učiniti ili održati aktivnim? Skloni smo reći da ga treba integrirati u fizički i društveno-kulturni okoliš. Kako? Kreativno se prilagoditi naslijeđu, a ne obratno. U staroj zgradi ne možemo dobiti sve ono što možemo u novoj, ali život u staroj zgradi i naslijeđenim ambijentima posve je drukčiji. Vrijeme je da uklonimo umjetno postavljenu razliku između konzervacije i inovacije, ali obje moraju biti kreativne i odgovorne, lišene birokratskih stega. Potrebna je fleksibilnost i prilagodljivost u primjeni standarda i regulacija prilikom obnove kulturnog naslijeđa.

Kulturni krajolik (urbani i ruralni) nova je paradigma za usklađeni razvoj koji integrira gospodarske, društvene i okolišne procese. Kulturni krajolik objedinjuje i arhitektonsko/graditeljsko i pejsažno naslijeđe. Traži se novi interdisciplinarni i transdisciplinarni pristup koji će ukloniti ili uskladiti razlike između prirodnih, društvenih i tehničkih znanosti. Bez suradnje različitih disciplina nije moguće uspješno planiranje, upravljanje i zaštita naslijeđa, koji ne smije biti interpretiran kao prostor konzervacije, nego kao prostor u kojem se provodi strategija održivog razvoja. Posebice je to važno u ruralnomu krajoliku, gdje se istodobno treba uvažavati tradicijski uzorak naselja i povijesni krajolik.

Zajednice i pojedinci (vlasnici) imaju pravo na korist od kulturnog naslijeđa – i graditeljskog i prirodnog, ali istodobno imaju obvezu čuvati autentičnost i kulturnu različitost. Kako to postići i uskladiti? Prihodi od naslijeđa moraju se najprije uložiti u održavanje i unaprjeđenje naslijeđa, a tek onda koristiti za druge potrebe. Naslijeđe valja ugraditi u sve razvojne strategije radi gospodarske i društvene dobiti na način da koristi lokalnoj zajednici kroz zapošljavanje i poboljšanje uvjeta življenja.

Od povezanosti naslijeđa i turizma mnogo se očekuje. Potrebna je dugoročna vizija za održivi razvoj turizma. Valja odrediti vrstu turizma i kome je turizam namijenjen da bi se moglo graditi u prostorima naslijeđa. Autentičnost se mora postaviti kao srž razvoja kulturnog turizma, promovirajući interpretaciju temeljenu na istraživanju i prepoznavanju duha mjesta. Vođenje zaštite i održavanje kulturnog naslijeđa u prostorima turističkih odredišta zahtijevaju posebne integrirane planove, propise prilagođene naslijeđu i kreativnu provedbu, što nadilazi razinu konzervacije. Jedino objedinjeno prostorno i turističko planiranje može postaviti dobru osnovu za kvalitetne programe i uključivanje kulturnog naslijeđa u turističko gospodarstvo.

Aktivno korištenje kulturnoga naslijeđa podrazumijeva primjenu odgovarajućih metoda, istraživanje naslijeđa i prostora u kojem se osjeća zračenje naslijeđa. Temeljem toga moguće su vrsne kreativne interpretacije te prostorna, urbanistička, arhitektonska i pejsažna rješenja koja mogu afirmirati kulturno naslijeđe i osigurati njegov novi i održivi život - na korist zajednice i pojedinaca.

Da bismo ostvarili postavljene ciljeve, potrebna je profesionalna izobrazba svih koji izravno i posredno koriste kulturno naslijeđe kao temeljni resurs razvoja ili donose odluke važne za kulturno naslijeđe i razvoj – arhitekata, konzervatora, prostornih planera, planera razvoja, pejsažnih arhitekata, investitora, turističkih djelatnika, menadžera naslijeđa, službenika državne uprave i drugih. Potrebne su promjene ili dopune postojećih studijskih programa u akademskoj izobrazbi s ciljem prepoznavanja i afirmacije kulturnog naslijeđa kao čuvara identiteta prostora i kulture, kao mogućeg nositelja razvoja, kao neiskorištenog resursa kojem treba dati novi smisao i nove mogućnosti. Unaprjeđenju kulturnog naslijeđa mogu pridonijeti i znanstvenoistraživački projekti koji bi s različitih znanstvenih područja sagledali kulturno naslijeđe i postavili nove metode i nove poglede na aktivno korištenje naslijeđa. Takav je istraživački projekt i *Heritage Urbanism* (HERU), u sklopu kojeg je organiziran i ovaj znanstveni skup kao jedan od modela istraživanja.

**ZAKLJUČCI ZNANSTVENOGA SKUPA**

Radovi izloženi na znanstvenomu skupu postigli su višu razinu razumijevanja i svijesti u prepoznavanju odnosa između naslijeđa i suvremenoga urbanog razvoja. Zaključne poruke proizlaze iz pojedinih priopćenja pa one mogu biti orijentiri za buduća istraživanja i nastavak rada. Posvuda u Europi i svijetu prepoznaju se napori pojedinaca, akademskih zajednica, udruga civilnoga društva i institucija za unaprjeđenje kulturnoga naslijeđa i njegovo suvremeno korištenje. Naslijeđe je prepoznato ne samo kao čimbenik nacionalnog i regionalnog identiteta već i kao dragocjen resurs. Međutim, unaprjeđenje naslijeđa posvuda se sporo provodi s razmjerno velikim poteškoćama i s premalo novca u odnosu na brojnost i važnost naslijeđa.

Iz priopćenja objavljenih u publikacijama skupa proizlazi nekoliko bitnih teza koje se prepoznaju kao poruke znanstvenoga skupa. One su namijenjene svima koji mogu i moraju pridonijeti unaprjeđenju kulturnoga naslijeđa, razvoju društva i gospodarskom razvoju.

**Naslijeđe kao dragocjenost i resurs**

- Da bismo u potpunosti razvili svijest o tome što posjedujemo i te spoznaje proširili izvan uskoga kruga stručnjaka, potrebno je osuvremeniti, pojednostavniti i učiniti primjenjivima dosadašnje popisnike/evidencije, vrjednovanja/valorizacije i razvrstavanja/kategorizacije naslijeđa s ciljem prepoznavanja konkretnih i stvarnih mogućnosti naslijeđa kao dragocjenog resursa i pokretača razvoja na lokalnoj i regionalnoj razini.

- Brojnost naslijeđa zahtijeva ponovljeno vrjednovanje s utvrđivanjem prepoznatljivosti, izvornosti i jedinstvenosti s ciljem postavljanja objektivnih kriterija za revitalizaciju i prenamjenu u svrhu suvremenoga korištenja naslijeđa.

- Metodama vrjednovanja u velikom broju naslijeđa odabrati najvrsnije primjere koji imaju razvojni potencijal i koji sami po sebi predstavljaju izuzetne vrijednosti što ih valja očuvati i unaprijediti.

**Strategija aktivnoga korištenja naslijeđa**

- Naslijeđe ima pravo na novi život, na nove prilike i nove suvremene mogućnosti.

- Kreirati konkretnu i provedivu nacionalnu strategiju obnove i revitalizacije kulturnoga naslijeđa, usklađenu s konceptom održivog razvoja i uvažavajući kriterije budućega korištenja.

- Uspostaviti ravnotežu između zaštite te gospodarskih i društvenih potreba, pri čemu se zaštita ne smije doživljavati kao ograničenje i teret, već kao prednost i partnerstvo.

- Politika aktivnoga korištenja naslijeđa treba biti usmjerena prema očuvanju i jačanju cjelokupnoga kulturnog krajolika, a ne samo izoliranih i odabranih mjesta ili građevina.

- Pokrenuti nacionalni projekt sponzoriranih obnova i revitalizacija najvrjednijeg naslijeđa na svim razinama – međunacionalnoj, nacionalnoj, regionalnoj i lokalnoj.

- Kulturno naslijeđe stvorili su ljudi bez kojih nema novoga naslijeđa, ali niti očuvanja postojećega. Zato je vraćanje stanovnika u prostore nekad intenzivno naseljenih kulturnih krajolika preduvjet za očuvanje, opstanak i unaprjeđenje kontinuiteta naslijeđa.

**Kulturno naslijeđe – pokretač gospodarskoga razvoja**

- Obnova i revitalizacija kulturnoga naslijeđa može i mora biti polazište za gospodarski (turistički), infrastrukturni i društveni razvoj regionalne i lokalne razine.

- Koncept gospodarskog oporavka temeljiti na revitalizaciji kulturnoga naslijeđa, inovacijama, naprednom znanju, ljudskim i intelektualnim resursima, pri čemu kulturno naslijeđe ima značenje ne samo prostornog resursa već i intelektualnog resursa utkanog u materijalno (graditeljsko) i nematerijalno (duhovno) naslijeđe.

- Optimalno korištenje kulturnoga naslijeđa znanstveno je moguće dokazati, može biti društveno i ekonomski isplativo, a istodobno može štititi postojeće odlike prostora.

**Novi život naslijeđa – kreativnost u planiranju, projektiranju i upravljanju**

- Novi život naslijeđa i nove namjene u skladu sa suvremenim potrebama jedina je prihvatljiva alternativa propadanju i nestajanju naslijeđa.

- Kreativnost, otvorenost i prilagodljivost u pogledu prenamjene i pronalaženju suvremenih namjena olakšat će i ubrzati novi život naslijeđa.

- Osmišljavanje kulturnih putova naslijeđa izvan gradova, koje je teže dostupno zbog raspršenosti u prostoru i udaljenosti od velikih središta, omogućit će uključivanje naslijeđa u turističku ponudu i pridonijeti razvoju “malih” sredina.

**Zakonodavna i fiskalna politika – financiranje revitalizacije naslijeđa**

- Uskladiti zakone i propise koji se odnose na naslijeđe kako bi bili usporedivi, kako bi se spriječilo preklapanje kompetencija i jasno odredila hijerarhija nadležnosti.

- Prihode od spomeničke rente i drugih poreznih davanja, kao i od kulturnoga turizma, usmjeriti na nove obnove i održavanje obnovljenog naslijeđa, a ne iskorištavati naslijeđe samo kao resurs kojem se ništa ili neodovoljno vraća.

- Omogućiti porezne i druge olakšice za investicije u revitalizaciji kulturnoga naslijeđa.

**Upravljanje kulturnim naslijeđem**

- Uspostaviti takav sustav upravljanja kulturnim naslijeđem koji će osigurati održivi novi život naslijeđa, ali i njegov pozitivni utjecaj na društveni i gospodarski razvoj zajednice.

- Troškove obnove i revitalizacije naslijeđa treba rasporediti na sve koji će poslije izravno ili posredno stjecati dobit na korištenju naslijeđa.

- Uspostaviti integrirani proces i standardizirani postupak koji povezuju zaštitu i uporabu naslijeđa kako bi se osigurala sigurnost investitora i korisnika naslijeđa.

Svako je kulturno dobro jedinstveno i neponovljivo na temelju prepoznatljivih obilježja koja su se skupila tijekom vremena. Razumijevanje slojevitosti naslijeđa u odnosu na autentičnost mjesta ne znači pod svaku cijenu očuvanje stanja, već podrazumijeva kreativnu interpretaciju. Poštivanje autentičnosti nezaobilazan je koncept, načelo koje se u odnosu na vlastitu kulturu i osjetljivost slijedi u konkretnom djelovanju.

Revitalizacija naslijeđa svojevrsno je "projektiranje prošlosti" – u bilo kojoj situaciji i kontekstu, planiranje, projektiranje i dizajn definirat će specifičnost naslijeđa, a time utjecati na razumijevanje prošlosti i danas i u budućnosti.